
A MEPS eljárás alkalmazása klórozott peszticidek és fenolok együttes GC-MS áttekintő vizsgálatában

Napjaink intenzív ipari és mezőgazdasági tevékenysége következtében környezetünket erős és sokrétű terhelés éri. A sok esetben bizonyítottan negatív hatások következtében az utóbbi évtizedekben egyre meghatározóbbá válik a környezettudatos szemlélet. A hatékony környezetvédelem fontos eszközét képezhetik az olyan analitikai mérési módszerek, melyekkel szimultán kimutathatóak az eltérő szennyező forrásból származó komponensek. Ilyenek a GC-MS áttekintő eljárások. E gázkromatográfiás vizsgálatok lényege a minél többféle vegyület együttes, határérték alatti koncentrációban történő kimutatása, amivel minimalizálhatjuk a vegyület specifikus analitikák számát.
Munkám során két olyan eltérő vegyületcsalád - a fenolok és a klórozott növényvédő-szerek - tagjainak együttes mérési lehetőségeit vizsgálom, melyek esetén mind környezetünkben való előfordulási gyakoriságuk, mind pedig toxicitásuk igazolja tanulmányozásuk szükségességét. A munka nehézségét jelenti, hogy ezen vegyületek fizikai-kémiai tulajdonságaikban jelentős eltérések vannak.
Az áttekintő vizsgálatok csak a megfelelő detektálási határok (Limit of Detection, LOD) értékeinek elérése esetén alkalmasak a minták előválogatására. Ezért munkám során arra törekszem, hogy a jogszabályokban előírt határértékeknél kisebb mennyiségek is biztonsággal kimutathatóak legyenek. A módszer újdonságát képezi, hogy a szabványokban szereplő, és a ma is leginkább elterjedt folyadék-folyadék extrakciót, mint minta-előkészítési módszert egy viszonylag új technikával, a környezettudatos szempontoknak is megfelelő MEPSTM-szel váltom ki.



